Suid-Afrikaanse jagbedryf in die COVID-19 konteks - KLK
Die wildbedryf in die algemeen en die jagbedryf in besonder steier onder die maatreëls wat wêreldwyd ingestel is om die verspreiding van die COVID-19-virus te beperk. Die reisbeperkings verhoed lewende wildveilings en jagtogte, en die ekonomiese insinking ná die opheffing van die maatreëls gaan die jagbedryf waarskynlik nog verder beproef.
Die minister van Omgewing, Bosbou en Vissery, Barbara Creecy, het op 31 Julie 2020 aangekondig dat her-verstrengde COVID-maatreëls nie Suid-Afrikaners sal verbied om te jag nie, maar wel om interprovinsiale reis af te lê vir jagdoeleindes.
Dit maak dit vir inwoners van verstedelikde provinsies, soos Gauteng, byna onmoontlik om die tradisionele Suid-Afrikaanse winterervaring te hê. Vir die Noord-Kaap en ander landelike provinsies het dit meer somber implikasies soos verminderde inkomste en sosio-ekonomiese uitdagings, soos werksverlies, wat daarmee gepaard gaan.
Die Suid-Afrikaanse wildsbedryf het weer 'n terugslag ervaar toe verstrengde reis regulasies jagters weereens verhoed om interprovinsiale reis te onderneem ten doel wildsbestuurjag. Creecy se aankondiging het vir meeste gekom as 'n skok na die voorsmaak van vryheid wat hulle onder fase-3 van die nasionale inperkingstyd ervaar het.
Die spekulasie dat goedkoper en gesonde wildsvleis in die na-draai van die pandemie 'n uikomste kan bied aan mense in nood moet vir nou dien as die lig aan die einde van die tonnel wat die bedreiging van die multi-miljard rand wildsindustrie is.
Weens talle faktore het die wildsvleisbedryf tot nou toe gesukkel om werklik op dreef te kom. In die tyd van uitdagende ekonomiese en finansiële toestande wat bekende ekonome vir verbruikers wêreldwyd voorspel ná die virus hokgeslaan is, kan gesonde en meer bekostigbare wildsvleis 'n uitkoms vir baie mense in nood bied.
In die wildbedryf gaan die siftingsproses van wildboere wat met die normalisering van wildpryse en die vernietigende droogte begin het voortduur, en veral spekulante in die bedryf kan van die wa afval. Toegewyde wildboere trek egter ook noustrop en hulle kan nie aanhou boer as daar geen inkomste is nie. Daarom sal biltongjagters so gou as wat die maatreëls dit toelaat, hul kant moet bring en wildboere ondersteun.
PreviousPrevious post:Calving season: What you need to know about strategic supplementationNextNext post:An update on the South African wool industry